《亲旧诗六首 其六 从叔隐君士扬》
明代·张元凯

昭毅营东山，群从从之游。第五足清旷，居然隐者流。

曾不问生产，乃与兄子俦。把臂同入林，酒池日拍浮。

自为鸲鹆舞，间作竹枝讴。行乐堪永年，达生宜白头。

门户正衰谢，斯人不可留。咸也矧穷途，揽涕何时收。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。